KISKŐRÖS VÁROS POLGÁRMESTERE

ELŐTERJESZTÉS

(sürgősséggel a Képviselő-testület 2011. június 22-i ülésére)

TÁRGY: PÁLYÁZAT BENYÚJTÁSA A DÉL-ALFÖLDI OPERATÍV PROGRAM KERETÉBEN KERÉKPÁRFORGALMI HÁLÓZAT FEJLESZTÉSÉRE KIÍRT PÁLYÁZATRA
Az önkormányzat középtávú célkitűzései között kiemelten szerepel a város kerékpárforgalmi hálózatának fejlesztése. Jelenleg Kiskőrös 280 m belterületi kerékpárúttal rendelkezik. A megnövekedett gépjármű forgalom, a turizmus fejlődése, a kerékpáros közlekedés népszerűségének növekedése különösen indokolttá teszi kerékpárutak építését a városban.
A dél-alföldi régióban szintén kiemelt szerepet játszik a kerékpárút-hálózat fejlesztése. Ennek eléréséhez nyújt segítséget a települések számára a Dél- Alföldi Operatív Program keretében kiírt, Kerékpárforgalmi hálózat fejlesztése tárgyú, DAOP-3.1.2/A-11 kódszámú pályázat. A pályázat kiírásának alapvető célja a kerékpározás, mint környezetbarát közlekedési mód ösztönzése, a biztonságos kerékpározást szolgáló komplex projektek támogatása, szerves egységet képező kerékpáros útvonalhálózatok kialakítása.
A pályázati kiírás figyelembe vételével és a város szakembereinek bevonásával az alábbi útvonalakon indokolt a kerékpárút hálózat fejlesztése:
· Az 53. sz. főút mentén (Dózsa Gy. út – Petőfi S. út), a Május 1. utca – Béke utca között

· Az Erdőtelki úton a Dózsa Gy. út – Erdőtelek belterület között

 Az 53. sz főút mentén megépülő kerékpárút a már támogatási szerződéssel rendelkező Kiskőrös-Akasztó kerékpárutat és a már megépült Kiskőrös – Soltvadkert kerékpárutat köti össze. Ezzel az akasztói Halascsárdától Kiskunhalasig közel 50 km hosszú kerékpárút hálózat jön létre. Az 53. sz. főút tranzitútvonal, jelentős átmenő tehergépjármű-forgalommal. A rendőrségi statisztika szerint több súlyos személyi sérüléssel járó, és halálos kerékpáros baleset is történt ezen az útszakaszon az elmúlt években, megépülése közlekedésbiztonsági szempontból létfontosságú.
A kerékpárút a Soltvadkert-Akasztó szerinti menetirány bal oldalán halad, a Petőfi S úton a József A. út – Martini utca közötti szakaszon kétoldalira bővül. A Dózsa Gy. út Klapka-Batthyányi utca üzletek előtti helyhiány miatt a Batthyányi-Klapka utcákon kerül megépítésre. A városközponti Martini utca – Alkotmány utca közötti szakasz kiépítését egy másik pályázat tartalmazza.
Az erdőtelki úton az utóbbi években az amúgy is jelentős mezőgazdasági jármű formalom mellett a tehergépjármű forgalom növekedése is tapasztalható, a tömegközlekedés hiánya miatt pedig a város legnagyobb kerékpáros forgalommal rendelkező útja ez az útszakasz. A megépülő kerékpárút településrészeket köt össze, melyet szintén támogat a pályázat.
A beruházás – a pályázat pozitív elbírálása esetén – 2012 évvel kezdődően kerülne kivitelezésre, a bruttó bekerülési költség 270.497.299,- Ft. A támogatás mértéke maximum 90 %, a saját forrás aránya minimum 10 % lehet. Az előkészítés költségeinek (háttértanulmányok, műszaki tervek, hatósági díjak, közbeszerzési eljárás lebonyolítása) túlnyomó része a pályázatba beépíthető. 
A fentiek alapján javaslom, hogy a Képviselő-testület a „Kerékpárút hálózat fejlesztése Kiskőrös város területén” című pályázat során megítélhető támogatás elnyerése érdekében a határozat-tervezet szerint döntsön.
Kiskőrös, 2011. június 14.
Domonyi  László sk.

    polgármester

HATÁROZAT-TERVEZET

1. A Képviselő-testület egyetért a „Kerékpárút hálózat fejlesztése Kiskőrös város területén„ megnevezésű pályázat benyújtásával, és a bruttó 270.497.299, -Ft összköltségű beruházás megvalósításával.
2. A Képviselő-testület saját forrásként bruttó 27.049.730,- Ft összeget Kiskőrös Város Önkormányzatának 2011. évi költségvetése terhére biztosít.
3. A Képviselő-testület a fennmaradó bruttó 243.447.569,- Ft költség fedezetére pályázatot nyújt be a Dél-Alföldi Operatív Program keretében kiírt önkormányzati tulajdonú belterületi közutak fejlesztése című, DAOP-3.1.2/A-11 kódszámú pályázat elnyerésére.
4. A Képviselő-testület felkéri a polgármestert, hogy a költségvetési rendelet soron következő módosítását - a fentiek figyelembevételével - terjessze elő.
Felelős: polgármester

Határidő: 2011. július 28. (a pályázat benyújtásának határideje)
